Stefan Ludik, Arno Greeff is 'playboyz' in #JouSondagDrama | Maroela Media
Verlede Sondagaand het kykNET-kykers voor die kassie ingeskuif vir die rolprent Bottervisse in die jêm, wat geskoei is op die gelyknamige Deon Meyer-kortverhaal. Flieks soos Desember, Stille nag, Vat 'n kans en Boesman, my seun, het ook reeds verskyn.
Vandeesweek hervat die reeks met Playboyz, 'n fliek geskoei op 'n gelyknamige verhoogstuk geskep deur Deon Opperman en Garth Holmes.
Op Sondag 24 Februarie word Playboyz uitgesaai. Dié komedie handel oor vyf vriende wat gedwing word om ter wille van oorlewing op 'n vreemde manier geld in te samel.
Vyf vriende, elkeen met 'n unieke probleem wat met geld reggestel kan word, besluit om saam die bul, op 'n onortodokse manier, by die horings te pak om sodoende hul onderskeie probleme uit te sorteer. Om suksesvol te wees is egter nie maklik nie en hulle moet eers 'n paar harde klippe kou voordat die geld begin inrol.
Mike (Stefan Ludik) en sy sakevennoot stamp koppe oor die finansiële toestand van hul kroeg, Doppies. Sean (Deanrè Reiners) is rykmanskind en het nog altyd gekry presies wat hy wou hê, totdat hy sy studies opskop en onterf word. Ryno (Arno Greeff) is 'n aspirant‑rugbyspeler met 'n buite-egtelike seuntjie en 'n eks-meisie wat hom dagvaar vir meer onderhoud.
Rollie (Wynand van Vollenstee) is die 'wheel-n-dealer' en is meestal kniediep in die moeilikheid oor lenings en skuld. Emma (Anlia van Rensburg) is 'n jong aktrise wat op haar groot deurbraak wag. Sy kan dalk die manne help om hul droom te bereik.
Die gebeure wat afspeel nadat Rollie 'n blink idee kry, oortref almal se verwagtinge en druk hierdie groep vriende tot op die randjie van opgee!
Deon Opperman het die draaiboek geskryf en Marisa Drummond het die regie behartig.
'n Toneel uit 'Playboyz'. (Foto: Verskaf)
is dit n afrikaanse verwerking van die rolprent The Full Monty?
Afrikaanse weergawe van "full monty". Kan hulle nie iets meer oorspronklik uitgedink het nie ? Sal maar die rugby hoogtepunte kyk ipv die snert.
Ek dink dit gaan snaaks wees! Kan nie wag om dit te sien nie, of dit nou die afrikaanse weergawe van the full monty is of nie, dis nie neerdrukkend en depro nie! Die lewe is moeilik genoeg. Sal lekker wees om net te ontspan en te lag!!